作者：张榘
词牌/韵律：贺新凉・贺新郎

paragraphs: 襟度天为侣。
价平生、放浪江湖，浮云行住。
倒挽峡流归笔底，衮衮二并四具。
何尚友、沧波鸥鹭。
藻黻皇猷君能事，况贤书、两度登天府。
急著手，佐明主。
晴风一舸来瓜步。
剪灯花、樽酒论诗，顿忘羁旅。
逗晓蛮笺传金缕，一片瑰词绮语。
甚独茧、抽成长绪。
当代壑翁文章伯，定不教、弹铗轻辞去。
留共济，孤舟渡。